*Το Βήμα*, 22.5.1966

Εθνικό και όχι πολιτικό το πρόβλημα

Η ώρα της ειρηνικής επαναστάσεως

Τέσσερα άρθρα του κ. Χρ. Δ. Λαμπράκη – 1

Οι μεγάλες πολιτικές κρίσεις εμφανίζουν ενίοτε και την ευεργετική τους πλευρά. Διότι, όπως ακριβώς συμβαίνει και με τον παροξυσμό μιας ασθένειας, παρέχουν την ευκαιρία για να διαγνωσθή με τρόπο θετικό ή νοσηρή κατάσταση, τα αίτια της οποίας παρέμεναν ώς τότε λανθάνοντα ή ανεξακρίβωτα.

Τα όσα συνέβησαν στην πολιτική ζωή του τόπου μας κατά το δεύτερο εξάμηνο του 1965 έδωσαν, ίσως, τις πρώτες ώρες, την εντύπωση «κεραυνού εν αιθρία». Μία τέτοια ερμηνεία θα ήταν υπερβολικά αισιόδοξη: Στην πραγματικότητα αποδείχθηκε ότι τα γεγονότα από τον Ιούλιο κι εδώθε δεν ήσαν άλλο παρά το *αποκορύφωμα* και η δραματικώτερη ασφαλώς εκδήλωση της ασθένειας που κατέχει προ πολλού τον εθνικό μας οργανισμό.

Η Κοινή Γνώμη αιφνιδιάστηκε βέβαια (και ήταν σε τούτο απόλυτα δικαιολογημένη!) από τις πρωτοφανείς εκδηλώσεις της περιόδου εκείνης:

Από την δραστηριότητα του νεαρού Βασιλέως καθώς ανελάμβανε συνταγματικά αθέμιτες πρωτοβουλίες προκειμένου να διαλύση το κόμμα της πλειοψηφίας· ή καθώς επιχειρούσε να εκφοβίση τον Ελληνικό λαό με διαγγέλματα απαραδέκτου περιεχομένου.

Από την απρόοπτη διάσπαση της κυβερνητικής παρατάξεως με «εξαγορές κατά δόσεις».

Από την ευκολία με την οποία επωλήθησαν ψήφοι και συνειδήσεις καθώς και από τον ανήκουστο – και γι’ αυτά ακόμα τα ελληνικά χρονικά – κυνισμό, που χαρακτήρισε συναλλαγές και διαπραγματεύσεις. Από τις οποίες μάλιστα, ωρισμένες μόνον ήλθαν στο φως, ενώ άλλες παραμένουν, ώς τα σήμερα, άγνωστες στο ευρύτερο κοινό.

Και απόρησεν ο λαός με την ταχυδακτυλουργικήν ευστροφία με την οποία μερικοί φρουροί των Νόμων και της Συνταγματικής τάξεως, ανώτατοι κρατικοί λειτουργοί και ηθικοί ταγοί του τόπου μας, απεδέχθησαν και δικαιολόγησαν τις αλλεπάλληλες ηθικές και πολιτικές παρεκτροπές της άθλιας εκείνης περιόδου.

Αν όμως βρούμε το θάρρος να τα ελέγξωμε ψύχραιμα και να τα αντιμετωπίσωμε από την σωστή προοπτική, τα γεγονότα αυτά εντάσσονται σε μιάν ANAΠΟΔΡΑΣΤΗ ΤΑΞΗ ΠΡΑΓΜΑΤΩΝ της πολιτικής μας ζωής. Η ελληνική πολιτεία – ας έχωμε την ειλικρίνεια να το αναγνωρίσωμε – έχει από πολύν ήδη καιρό μεταβληθή σε φυτώριο κατάλληλο για να ωριμάζουν και να εκδηλώνωνται παρόμοια φαινόμενα.

**Ο Λαός και το Κράτος**

Χωρίς να προχωρήση κανείς σε λεπτομέρειες, δεν δυσκολεύεται να διαπιστώση πως η διάσταση ανάμεσα στην Δημόσια Γνώμη και στους κοινοβουλευτικούς εκπροσώπους του Ελληνικού Λαού (ή και τους λοιπούς φορείς των εξουσιών) ποτέ δεν ήταν βαθύτερη παρ’ όσο σήμερα. Θεσμοί, δημόσια λειτουργήματα, θεματοφύλακες παραδόσεων και αρχών – όλα κι όλοι αμφισβητούνται ή αυτοδιασύρονται. Δεν υπάρχει πλέον τομέας, ο οποίος να συνοδεύεται από την καθολική εκείνη εκτίμηση, χωρίς το αγκάλιασμα της οποίας *τίποτε δεν επιβιώνει σ’ έναν τόπο*. Το ίδιο το Κράτος εμφανίζεται όχι απλώς σαν αντίπαλος των πολιτών αλλά σαν έννοια στερουμένη ηθικού κύρους· το «ελληνικό κράτος εν διαλύσει» αποτελεί, άλλωστε, την προσφιλέστερη επωδό όλων των πολιτικών παρατάξεων.

Όσο για την ηθικήν υπόσταση της Βουλής και, γενικότερα, των εντολοδόχων του λαού στη συνείδηση των εκλογέων τους, αρκεί να φυλλομετρήση κανείς τον ελληνικό Τύπο των τελευταίων ετών (κάθε χρωματισμού και κάθε παρατάξεως), για να πεισθή ότι, στη χώρα αυτή, ο πολίτης χρειάζεται μεν αλλά δεν υπολήπτεται την πλειοψηφία των εκπροσώπων του. Ίσως και παλαιότερα να μην έτρεφε ιδιαίτερο σεβασμό για το πρόσωπό τους· σήμερα, όμως, οι επιφυλάξεις του παρελθόντος τείνουν να μεταβληθούν σε καταφρόνηση. Οι βουλευτές δεν θεωρούνται πλέον, ούτε από πλευράς ικανότητος, ούτε από πλευράς ήθους, ούτε από πλευράς προθέσεων, οι αναμορφωτές του τόπου, οι δημιουργοί νέων συνθηκών εθνικής δραστηριότητος, οι οραματιστές ή οι εργάτες της αυριανής Ελλάδος.

*Μα αν δεν είναι όλα αυτά, τι λοιπόν εκφράζουν;*

Αν εξαιρέσωμε τις προεκλογικές περιόδους, οπότε αναβλύζει πάλι κάποια έξαρση ελπίδων και προσδοκιών, η απογοήτευση του λαού με τους κοινοβουλευτικούς του εκπροσώπους, είναι μόνιμη και, μέχρι ώρας, αθεράπευτη. Πολύ περισσότερο μάλιστα, με την σημερινή Βουλή, όπου εκαρποφόρησαν όσο ποτέ άλλοτε η αγοραπωλησία των συνειδήσεων και η αδίστακτη απεμπόληση αρχών και ιδεών, με προφάσεις αμαρτωλές – ή και άνευ αυτών!

Ποιες είναι οι επιπτώσεις όλων αυτών για τον κοινοβουλευτισμό; Γιατί βέβαια η Βουλή δεν είναι έννοια αφηρημένη: *Ανάλογα με ποιοι την επανδρώνουν και κατά ποιον τρόπο, μπορεί να αποδειχθή ευεργετικό πρότυπο ή διεστραμμένη γελοιογραφία*. Εδώ ακριβώς, διαγράφεται ένας άλλος κίνδυνος, από την πλευρά εκείνων που συστηματικά προβάλλουν και εκμεταλλεύονται την σημερινή θλιβερή εικόνα της Βουλής, όχι για να συμβάλλουν στην ανανέωση, τον εκσυγχρονισμό, και την αναμόρφωσή της αλλά για να υπονομεύσουν στην Κοινή Γνώμη την ίδια την έννοια του κοινοβουλευτικού συστήματος.

Υπάρχουν, εν τούτοις κι άλλες, πιο άμεσες και απτές συνέπειες της ανυποληψίας προς το Κοινοβούλιον, οι οποίες επέρχονται ραγδαία:

–Οι κοινωνικές ομάδες και οι επαγγελματικές τάξεις, εμφορούμενες ολοένα περισσότερο από την πεποίθηση ότι κανείς δεν τις εκπροσωπεί έγκυρα και ότι δεν μπορούν να βρουν στο Κράτος έναν καλής πίστεως συνομιλητή, αντιδρούν σπασμωδικά, συχνά εναντίον των συμφερόντων του συνόλου – και, συχνότερα απ’ ό,τι νομίζουν, εναντίον των ιδικών τους.

–Η νεολαία, δηλαδή η αυριανή Ελλάδα, αντικρύζει έναν ορίζοντα ασφυκτικά κλειστό και εμφανίζεται, κατά μακρές περιόδους, ωσάν να έχη, στην πλειοψηφία της και ΑΠΟ ΑΗΔΙΑ, αποπολιτικοποιηθή. Οι αυθόρμητες και γενναίες εκδηλώσεις της, αμέσως μετά το ιουλιανό πραξικόπημα και η αγωνιστική διάθεση την οποία επέδειξε τότε, δεν υπήρξαν μόνο από τα πιο συγκινητικά και εμψυχωτικά φαινόμενα των θλιβερών εκείνων ημερών· υπεγράμμισαν, κυρίως, το πόσο βαρύνουσα και εξυγιαντική μπορεί να αποδειχθή αύριο η παρουσία της στον πολιτικό στίβο.

–Πέραν, όμως, από τις οργανωμένες πολιτικές κινήσεις και εκτός ωρισμένων κρισίμων ωρών, η μεγάλη μάζα των νέων παρέχει την εντύπωση ότι απομακρύνεται από τα δημόσια πράγματα της χώρας μας, ασφαλώς όχι από αμβλυμένη πολιτική συνείδηση, αλλά με μιαν αντίδραση αποστροφής και επειδή συναισθάνεται ότι ούτε η πίστη, ούτε ο ενθουσιασμός, ούτε η αγανάκτησή της μπορούν, ακόμα, να αναταράξουν τον πολιτικό βάλτο. Στη μεγάλη της πλειοψηφία, η νέα γενιά διαβλέπει ότι δεν της επιτρέπεται καν να ελπίση πως οι κόποι, οι σπουδές, οι θυσίες και οι δημιουργικές της ικανότητες θα ανταμειφθούν κατά την αξία τους και θα αναγνωρισθούν μέσα στο σημερινό ελληνικό πολιτικό και κοινωνικό περιβάλλον. Γι’ αυτό και λίγοι νέοι εξεγείρονται σήμερα. Οι άλλοι αδιαφορούν, για να καμφθούν ίσως αύριο σε συναλλαγή· ή και να αυτοεξορισθούν...

–Στον ίδιο τον λαό, στις σπάνιες ευκαιρίες που του δόθηκαν για να εκφρασθή ελεύθερα και κυριαρχικά, δεν προσεφέρθηκαν σαν «λύσεις», παρά συνθήματα και όχι προγράμματα, προσωπικότητες και όχι συστήματα ιδεών και αρχών. Αυτά εψήφιζε με την ελπίδα πως η δύναμη την οποίαν ο ίδιος παρείχε, θα αρκούσε για να εξυγιανθούν οι πολιτικές και κοινωνικές λειτουργίες του τόπου μας ή, μάλλον, για να συνειδητοποιήσουν τις ευθύνες τους οι άνθρωποι που τον εκπροσωπούσαν. Για πρώτη ίσως φορά, το 1963 και 1964, είχε την δυνατότητα να στηρίξη ένα κίνημα και μία προσπάθεια, η οποία, αν επετύχαινε να φθάση στό τέρμα της, θα μπορούσε να είχε αναζωογονήσει τον δημόσιο βίο της χώρας.

Ο πηγαίος, όμως, ενθουσιασμός, με τον οποίον ο λαός τάχθηκε στην υπηρεσία της δημοκρατικής ιδέας αποτελεί – για να κάνωμε και μίαν εμψυχωτική διαπίστωση – το ένα σοβαρό υλικό και ηθικό κεφάλαιο, την μοναδική κινητήρια δύναμη που θα οδηγήση κάποτε στην επιβαλλόμενη ριζική αλλαγή.

ΜΟΝΗ ΤΗΣ, ΟΜΩΣ, ΔΕΝ ΑΡΚΕΙ. Γιατί το νόσημα από το οποίο υποφέρει η Πολιτεία έχει τώρα κυριεύσει ολόκληρο τον εθνικό οργανισμό, εισχωρώντας σε τομείς, που θα έπρεπε, για το καλό του έθνους, να είχαν παραμείνει άθικτοι. Δεν επηρέασε μονάχα την λειτουργία του κρατικού μηχανισμού· προσέβαλε και αυτές τις πηγές απ’ όπου η κάθε Δημοκρατία, η κάθε ελεύθερη, ευνομούμενη Πολιτεία, αντλεί τις αρχές και τους λόγους υπάρξεώς της.

**Πέραν της κομματικής πολιτικής**

Αν ευσταθούν οι συλλογισμοί αυτοί, τότε το μελαγχολικό συμπέρασμα που εξάγεται είναι ότι τα πολιτικά μας πράγματα δεν διορθώνονται πια μόνον με την αντικατάσταση στην εξουσία του ενός γνωστού πολιτικού σχήματος με ένα άλλο. Η εμπειρία ενός δεκαεξάμηνου κατέδειξε ότι η ελευθερία δράσεως και οι δυνατότητες αποδόσεως και αυτής ακόμα της Ενώσεως Κέντρου δεν ήσαν, μέσα στα υπάρχοντα πλαίσια, απεριόριστες. Γι’ αυτό και η πεποίθηση που μας κυριεύει όλους τις παραμονές των εκλογών, ότι δηλαδή με την αλλαγή μιας κυβερνήσεως μπορεί ΑΥΤΟΜΑΤΑ να μεταβληθούν οι συνθήκες, κάτω από τις οποίες λειτουργεί ή Πολιτεία, είναι ανεδαφικά αισιόδοξη.

Τα πράγματα δυστυχώς ΔΕΝ ΘΑ ΑΛΛΑΞΟΥΝ παρά μόνον όταν, παράλληλα προς την αλλαγή του φορέως της πολιτικής εξουσίας, μεταβληθούν ριζικά και άλλα φαινόμενα και άλλες λειτουργίες. Το πρόβλημα έπαυσε να είναι απλά πολιτικό όπως, για ευκολία μας, υποκρινόμεθα πως τάχα είναι. Με τα χρόνια, έχει αναπτυχθή σε πρόβλημα εθνικό – άλλων διαστάσεων και άλλων απαιτήσεων ως προς την επίλυσή του – και σε τίποτε δεν μας ωφελεί να παραγνωρίζωμε την θεμελιώδη τούτη αλήθεια.

Σήμερα, φυσικά, είναι αδιανόητο να γίνεται και απλή ακόμα συζήτηση για ριζική αλλαγή νοοτροπίας και μεθόδων, εφ’ όσον εξακολουθούν να κατέχουν την αρχή «κυβερνήσεις» ασταθείς και ανίκανες, δημιουργημένες με τα γνωστά μέσα διαφθοράς και εξαγοράς συνειδήσεων. Χρειάζεται, συνεπώς, να τεθή, πρώτα απ’ όλα, τέρμα στην εκτροπή και να κληθή ο λαός να εκλέξη, ελεύθερα και με τίμιο εκλογικό σύστημα, την νόμιμη κυβέρνησή του.

*Αλλά και αυτό ακόμα, αν και αποτελεί απαραίτητη και θεμελιώδη προϋπόθεση κάθε λύσεως, δεν αρκεί. Είναι η αρχή και όχι η κατάληξη.*

Γι’ αυτόν τον λόγο, ερχόμενη στην εξουσία, η αυριανή λαοπρόβλητη Κυβέρνηση – η οποία θα έχει εκλεγή νόμιμα και έντιμα – θα πρέπει να αποδυθή σε μία κοσμογονική προσπάθεια ανασυντάξεως των ηθικών δυνάμεων του τόπου, σ’ ένα γιγαντιαίο έργο εξυγιάνσεως της πολιτείας από την κορυφή μέχρι τα βάθρα της:

Συστήματα, λειτουργίες και σκοπιμότητες οφείλουν να αναθεωρηθούν και να αποκτήσουν την ιδεολογική έκφραση και την εθνική δικαίωση, της οποίας σήμερα στερούνται. Πρέπει να επαναφερθή η ηθική τάξη στο δημόσιο βίο και να επιστρατευθούν οι ζωντανές αλλ’ ανεκμετάλλευτες και αδρανείς σήμερα δυνάμεις του Έθνους, σε μιαν εξόρμηση για τον εκσυγχρονισμό του καταρρέοντος κρατικού μας οικοδομήματος.

Και θα πρέπει η αυριανή κυβέρνησις να εμπνεύση στην πνευματική και την πολιτική ηγεσία του τόπου, όπως και στις ηγεσίες όλων των τμημάτων του κοινωνικού συνόλου, το αίσθημα των ευθυνών που τις βαρύνουν απέναντι στο εθνικό μέλλον.

Μη λησμονούμε πως ένας τόπος είναι καταδικασμένος σε κατάρρευση *όταν η πνευματική του ηγεσία χρεοκοπεί.*

**Εμείς και ο έξω κόσμος**

Το τέλμα όπου μας έχουν περιαγάγει οι πολιτικές ταλαιπωρίες δεν συνεπάγεται εσωτερικές μόνον επιπτώσεις. Επηρεάζει μοιραία και την θέση της Ελλάδος στη διεθνή κοινωνία. Τρεις είναι, εκεί, οι κύριοι παράγοντες που συνιστούν το ειδικό βάρος μιας χώρας και προσδιορίζουν τις δυνατότητές της να διαδραματίση κάποιον ρόλο σ’ έναν κόσμο μεταβαλλόμενο ραγδαία: Το ανθρώπινο δυναμικό της· ο ρυθμός της οικονομικής της αναπτύξεως· το κοινωνικό και πολιτικό της υπόβαθρο.

Δεν θα υπήρχε λόγος για να θεωρήσωμε πως η Ελλάδα στερείται, σαν έθνος, των εφοδίων για να παίξει ρόλο σημαντικό στη διεθνή σκηνή. Η εκτίμηση, όμως, αυτή παραμένει καθαρά θεωρητική όταν, στον απολογισμό τον οποίο επιχειρούμε, δεν βρίσκομε στοιχεία ενθαρρυντικά για να μας πείσουν πως η χώρα μας κατέχει την θέση που θα της άξιζε, είτε σαν τμήμα του Δυτικού κόσμου, είτε σαν μέλος της Ατλαντικής Συμμαχίας, είτε σαν εταίρος της Κοινής Αγοράς.

Η περυσινή πολιτική κρίση και οι μετέπειτα εξελίξεις σ’ όλους τους τομείς της δημόσιας ζωής μας επέσυραν την προσοχή της διεθνούς Κοινής Γνώμης και της έδωσαν την ευκαιρία να αναλύση τα ελληνικά πράγματα και να προχωρήση σε μία αξιολόγηση των δυνατοτήτων και των αδυναμιών μας μέσα στα πλαίσια του ευρωπαϊκού χώρου. Τα συμπεράσματα των αναλύσεων αυτών αποδεικνύονται απογοητευτικά. *Όπως λέγεται και για τους ανθρώπους οι οποίοι έχασαν τις μεγάλες ευκαιρίες της ζωής τους, έτσι και για την Ελλάδα μπορεί να λεχθή, πως είναι μία χώρα , η οποία άφησε πίσω της ένα λαμπρό μέλλον*.

Η εικόνα του τόπου μας, η οποία προβάλλεται σήμερα στην διεθνή σκηνή δεν συντίθεται από τα προσόντα του λαού του, τα οποία είναι πραγματικά μεγάλα, αλλά από την ηθική και πνευματική κατάπτωση της ηγεσίας του και την εξαθλίωση του πολιτικού μας κόσμου.

Ένας ιδιαίτερα διεισδυτικός όσον και «ουδέτερος» μελετητής των βαλκανικών χωρών, σε μία πρόσφατη ανάλυσή του της ελληνικής πραγματικότητος, έγραφε για την χώρα μας τα εξής:

«Το πρόβλημα τίθεται μαζί με το ερώτημα: Τι θέση πρέπει να καταλάβη η χώρα αυτή στον σύγχρονο κόσμο; Οι Έλληνες αισθάνονται πνευματικά Ευρωπαίοι και ξαφνικά ανακαλύπτουν ότι βρίσκονται ακόμη πολύ πίσω. Βλέπουν ότι οι Έλληνες εργάτες, παρά την εργατικότητά τους, πολύ απέχουν ως προς την απόδοση από τα επίπεδα των συναδέλφων τους της Δυτικής Ευρώπης. Γνωρίζουν, όμως, ταυτόχρονα ότι όσοι Έλληνες έχουν μεταναστεύσει και έχουν ενταχθή στον παραγωγικό μηχανισμό των Δυτικών χωρών, κρατούν επαξίως τη θέση τους στον εργατικό τομέα. Πρόκειται, συνεπώς, για αδυναμίες όχι του ατόμου αλλά ενός συνόλου περιστάσεων και, κυρίως, της οργανικής διαρθρώσεως της οικονομίας της χώρας αυτής.

» Εκείνο που επιζητούν οι Έλληνες είναι μια συγχρονισμένη Ελλάδα, βιομηχανική κυρίως, με όλα τα χαρακτηριστικά ενός σύγχρονου Κράτους. Έως τώρα, όμως, η προσπάθεια για την εκβιομηχάνιση και τον εκσυγχρονισμό της Ελλάδος δεν απέκτησε ούτε καθαρή κατεύθυνση ούτε καν πρόγραμμα. Ευρίσκεται στην αρνητική φάση μιας λανθάνουσας δυσφορίας, η οποία απλώς δημιουργεί το αίσθημα ότι η σημερινή κατάσταση δεν μπορεί να παραταθή επ’ άπειρον.

» Στις πιο απομακρυσμένες ελληνικές επαρχίες, οι κάτοικοι νοιώθουν ένα αίσθημα «εθνικής εντροπής» εμπρός στο φαινόμενο των εκατοντάδων χιλιάδων νέων οι οποίοι πηγαίνουν να κερδίσουν το ψωμί τους στο εξωτερικό, ενώ σε μερικά χωριά δεν απομένουν αρκετά χέρια για να μαζέψουν τις ελιές.

» Ο βασικός λόγος για τον οποίον μένει κανείς σκεπτικός απέναντι μιας πολιτικής εντατικής αναπτύξεως, κατευθυνομένης από το Κράτος, είναι ότι το ίδιο το Ελληνικό Κράτος δεν είναι σε θέση να αναλάβη ένα παρόμοιο έργο. Η διοικητική ανάπτυξη ευρίσκεται περίπου στο στάδιο της εποχής των Βαλκανικών πολέμων. Η αδυναμία δεν πηγάζει μόνον από την διοίκηση, αλλά από το κρατικό σύστημα στο σύνολό του. Στην Ελλάδα, το Κράτος είναι αναμφισβήτητα ο ασθενέστερος κρίκος στην αλυσίδα των εθνικών θεσμών. Δεν είναι τυχαίο ότι η αδυναμία της Ελληνικής καθεστηκυίας τάξεως προκάλεσε μία κρίση όχι πρώτα στον τομέα της Οικονομίας ή της Παιδείας, αλλά στον τομέα της κρατικής λειτουργίας.

» Ο Έλληνας έχει με το Κράτος και την πολιτική δεσμούς εντελώς διαφορετικούς από τους δεσμούς ενός Δυτικού Ευρωπαίου. Στη χώρα αυτή οι κάτοικοι δεν είναι διόλου διατεθειμένοι να αποδώσουν «τα του Καίσαρος τω Καίσαρι». Το Ελληνικόν Κράτος ξέρει ότι δεν χαίρει κύρους. Και θα ήταν σφάλμα από τα βαρύτερα να ταυτιστή στην Ελλάδα το Κράτος με το Έθνος. Κάποιος Άγγλος γνώστης της ελληνικής πραγματικότητος έκαμε την ορθή παρατήρηση ότι ένας Άγγλος ή Ολλανδός Πρωθυπουργός θεωρείται πάντοτε, λίγο ή πολύ, σαν αυθεντικός εκπρόσωπος της χώρας του. Ενώ ο Έλληνας αντίστοιχός του δεν μπορεί να θεωρηθή ότι εκπροσωπεί την ιδική του. Αυτό ισχύει τόσο για την Κυβέρνηση όσο και για το σύνολο των θεσμών του Κράτους και ακόμα περισσότερο για τα πρόσωπα, τα οποία ασκούν διοικητικές εξουσίες. Ξεπερνά την φαντασία το φαινόμενο ενός Έλληνος πολίτου, ο οποίος θα ένοιωθε σεβασμό για έναν οποιονδήποτε θεσμό της πολιτείας, είτε για την Βουλή θα επρόκειτο, είτε για τον Βασιλέα είτε και γι’ αυτούς ακόμη τους χωροφύλακες».

**Επανάσταση – αλλά πώς;**

Μπορεί να μην είναι κανείς σύμφωνος μ’ όλες τις διαπιστώσεις του ξένου παρατηρητού· οι περισσότερες, όμως, είναι δίκαιες. Κι επιβάλλεται να μας οδηγήσουν όχι σε στείρες σκέψεις γύρω από την «μοίρα» του τόπου μας, αλλά στην ανάληψη γόνιμων και θαρραλέων πρωτοβουλιών για την αντιμετώπιση μιας καταστάσεως, η οποία μας οδηγεί κατ’ ευθείαν στη σήψη. Εκεί όπου φθάσαμε, πρέπει να γίνη, και να γίνη αμέσως κάτι καινούργιο, κάτι γενναίο, κάτι πρωτότυπο, που ν’ αλλάξη τον τόνο της δημόσιας ζωής και να οδηγήση την Ελλάδα στο δρόμο της δημιουργίας και του εκσυγχρονισμού.

Με άλλα λόγια, χρειάζεται μία ΕΠΑΝΑΣΤΑΣΗ. Επανάσταση, ασφαλώς, ειρηνική (γιατί ούτε ο τόπος αυτός ούτε ο λαός του αντέχουν σήμερα σε άλλες περιπέτειες), η οποία να περιλάβη όλους τους τομείς της δημοσίας δραστηριότητος και να βγάλη την χώρα από το σημερινό τέλμα. Ποιος όμως θα αναλάβη να την κηρύξη; Όχι, βέβαια, κανένας υποψήφιος δικτατορίσκος νοτιοαμερικανικού τύπου και άλλος τυχόν νοσταλγός των ολοκληρωτικών καθεστώτων, που εγνώρισεν η Ευρώπη στα χρόνια του μεσοπολέμου. Αλλ’ η ίδια η υπεύθυνη πολιτική ηγεσία του τόπου, τα κόμματα δηλαδή τα οποία την απαρτίζουν και τα οποία σήμερα, αναγκαστικά, εκφράζουν την «βούληση» του Ελληνικού Λαού.

*Επανερχόμεθα, μ’ άλλα λόγια, σ’ εκείνους ακριβώς, τους οποίους θεωρούμε συνυπεύθυνους για την κατάπτωση της ελληνικής πολιτείας; Έως ένα σημείο, ναι.*

Γιατί σε χώρες υπανάπτυκτες όπως είναι και η Ελλάδα, σ’ έναν τόπο δίχως δραστηριοποιημένες πνευματικές, ηθικές και κοινωνικές δυνάμεις, άρτια συγκροτημένο κράτος, το οποίο να αποτελή την σταθερή βάση εξορμήσεων και προγραμμάτων, όλα δυστυχώς εξακολουθούν και σήμερα να εξαρτώνται και να απορρέουν από την πολιτική εξουσία. Γι’ αυτό, άλλωστε, «πολιτικολογούμε» στην Ελλάδα, και ασχολούμεθα τόσο με πρόσωπα και κόμματα, μιας και αυτά διαμορφώνουν εκάστοτε το κράτος – το τόσο κομματιζόμενο ελληνικό Κράτος – κατ’ εικόνα και ομοίωσή τους. Αν επομένως, απαιτούμε το Κράτος να μεταβάλλη PIZΙΚΑ μορφή και ρυθμό λειτουργίας, είναι ανάγκη η επανάσταση ν’ αρχίση από τα κόμματα· και τα κόμματα ν’ αποτελέσουν τα πρώτα όπλα της.

Αυτά πρέπει, τα ίδια, να καταστούν συγκροτημένοι και με ιδεολογική ενότητα οργανισμοί, ικανοί να επιβάλουν και να εφαρμόσουν τα όσα επαγγέλλονται. Ικανοί ακόμα, να αντιμετωπίζουν και να υπερνικούν όσες αντιδράσεις ορθωθούν για να ανακόψουν το έργο τους: Και η διακυβέρνηση της χώρας από την Ένωση Κέντρου, κατέδειξε αρκετά πόσες και πόσο ανενδοίαστες μπορεί να είναι οι αντιδράσεις αυτές, εξωτερικές και εσωτερικές.

Πρόκειται συνάμα, για υποχρέωση των κομμάτων απέναντι σ’ εκείνους, που τους εμπιστεύονται την τύχη της πατρίδος τους. Και ο λαός ούτε αντιδραστικός είναι, ούτε ανέτοιμος για θυσίες. Το πρόβλημα είναι το πώς η δύναμη που ο ίδιος προσφέρει θα αξιοποιηθή για την επιτέλεση του αναμορφωτικού έργου το οποίο αποτελεί ΑΝΑΠΟΣΠΑΣΤΟ ΜΕΡΟΣ της λαϊκής εντολής.

Πριν, όμως, ασχοληθούμε με τις υποχρεώσεις των πολιτικών οργανισμών απέναντι στο εκλογικό σώμα και με τον τρόπο με τον οποίον ο ίδιος ο λαός μπορεί να επιβάλλη την θέλησή του, πρέπει να στραφούμε προς ωρισμένα χαρακτηριστικά φαινόμενα, που παρεμποδίζουν την ομαλή λειτουργία του Πολιτεύματός μας.

Αν θέλωμε η αναπόδραστη επανάσταση να παραμείνη ειρηνική, είναι απαραίτητο να αναχαιτισθούν όσες αντιδράσεις φράζουν σήμερα την πορεία του Έθνους προς τα εμπρός.

Την Τρίτην: Τα Ανάκτορα, το καθεστώς και ο κυρίαρχος Λαός